AQ ไม่หวั่นคดีเงินกู้ 1 หมื่นล้าน เดินหน้าเปิดตัว 3 โครงการใหม่สิ้นปีนี้
AQ พร้อมรับมือคดีเงินกู้ 1 หมื่นล้านบาท มั่นใจสามารถผ่านสถานการณ์ครั้งนี้ไปได้ด้วยดี เตรียมเปิดตัว 3 โครงการใหม่สิ้นปีนี้
27 ส.ค. 2558

นายยงยุทธ ชัยพรหมประสิทธิ์ ประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่า กรณีที่ศาลได้มีคำพิพากษาคดีกู้เงินธนาคารกรุงไทยจำนวน 1 หมื่นล้านบาท นั้น ไม่มีกระทบกับการบริหารงานของบริษัท เนื่องจากทางบริษัทโกลเด้น เทคโนโลยี อินดัสเทรียล พาร์ค จำกัด ผู้กู้ธนาคารกรุงไทย มีทรัพย์สินเป็นที่ดินจำนวนประมาณ 4,323ไร่ ตั้งอยู่ที่ถนนบางนา ตราด กม.32 ซึ่งนำไปกู้และจำนองกับธนาคารกรุงไทยมีราคาประเมินจากบริษัทประเมินกลางเมื่อปี 2555 เป็นมูลค่าถึง 12,321 ล้านบาทซึ่งสูงกว่ามูลค่าหนี้
โดยที่ดินดังกล่าวตามความคิดเห็นของนายยงยุทธนั้นเห็นว่าเป็นที่ดินที่มีศักยภาพสูงเนื่องจากเป็นที่ดินแปลงเดียว ที่มีขนาดใหญ่ถึง 4,323 ไร่ ซึ่งเป็นการยากมากที่จะมีที่ดินที่มีศักยภาพทั้งทำเลที่ตั้งที่ ติดถนนบางนาตราด และมอเตอร์เวย์  ร่วม 500 เมตร
ประกอบกับทางบริษัทนั้นมีกระแสเงินสดเพียงพอที่จะดำเนินธุรกิจโดยรวม ต่อไปได้โดยไม่มีปัญหา ในส่วนโครงการต่างๆ ยังสามารถดำเนินการก่อสร้างต่อไปได้ ตามแผนธุรกิจเดิม ซึ่งบริษัทฯมีความมั่นใจเต็มที่ โดยลูกค้าสามารถมั่นใจดำเนินการซื้อ-ขาย โอนบ้านได้ตามปกติ
ทั้งนี้ทาง เอคิว เอสเตท  ยังคงมุ่งเดินหน้าพัฒนาโครงการรุดหน้าต่อไปตามแผน โดยล่าสุดโครงการ เอคิว อาเรีย อโศก  ได้รับข่าวดี ได้รับอนุมัติผ่านการพิจารณาผลกระทบต่อสิ่งแวดล้อม (EIA) และเตรียมดำเนินการก่อสร้างภายในเดือนกันยายนนี้
ส่วนโครงการ  เอสเตส  รัตนาธิเบศร์  หลังจากผ่านการอนุมัติ EIA แล้วก็ได้ดำเนินการก่อสร้าง ซึ่งมีความคืบหน้าตามแผนที่วางไว้  พร้อมกันนี้บริษัทเตรียมเปิดตัวโครงการใหม่อีก 3 โครงการภายในสิ้นปีนี้โดยจะเริ่มจากโครงการ AQ SHADI บ้านดีไซน์ใหม่ ใต้ร่มไม้เขียว ติดถนนใหญ่พหลโยธิน-รังสิต  ที่จะเปิดตัวในเดือนกันยายนนี้